Document ID: 32014R0136

REGOLAMENT TAL-KUMMISSJONI (UE) Nru 136/2014
tal-11 ta’ Frar 2014
li jemenda d-Direttiva 2007/46/KE tal-Parlament Ewropew u tal-Kunsill u r-Regolament tal-Kummissjoni (KE) Nru 692/2008 fir-rigward ta’ emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u r-Regolament tal-Kummissjoni (UE) Nru 582/2011 rigward l-emissjonijiet minn vetturi heavy-duty (Euro VI)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidra d-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (“Direttiva Kwadru”) (1), u b’mod partikolari l-Artikolu 39(2) tagħha,
Wara li kkunsidrat ir-Regolament (KE) Nru 715/2007 tal-Parlament Ewropew u tal-Kunsill tal-20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi (2), u b’mod partikolari l-Artikolu 5(3) tiegħu,
Wara li kkunsidrat ir-Regolament (KE) Nru 595/2009 tal-Parlament Ewropew u tal-Kunsill tat-18 ta’ Ġunju 2009 dwar l-approvazzjoni tat-tip ta’ vetturi bil-mutur u magni rigward l-emissjonijiet minn vetturi heavy-duty (Euro VI) u dwar l-aċċess għal informazzjoni dwar it-tiswija u l-manutenzjoni tal-vetturi u li jemenda r-Regolament (KE) Nru 715/2007 u d-Direttiva 2007/46/KE u li jħassar id-Direttivi 80/1269/KEE, 2005/55/KE u 2005/78/KE (3), u b'mod partikolari l-Artikolu 5(4) tiegħu,
Billi:
(1)
Ir-Regolament (KE) Nru 715/2007 u r-Regolament tal-Kummissjoni (KE) Nru 692/2008 tat-18 ta' Lulju 2008 li jimplimentaw u jemendaw ir-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi (4) jistabbilixxi rekwiżi tekniċi komuni għall-approvazzjoni tat-tip ta’ vetturi bil-mutur u partijiet li jinbidlu fir-rigward tal-emissjonijiet tagħhom u jistipula regoli għal konformità waqt is-servizz, durabilità tat-tagħmir għall-kontra tat-tniġġis, sistemi dijanjostiċi ta' abbord (OBD), kejl tal-konsum tal-karburant u aċċessibilità ta' tiswija tal-vettura u informazzjoni dwar il-manutenzjoni.
(2)
Id-Direttiva 2007/46/KE tal-5 ta' Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi. Din tistabbilixxi l-format ta’ d-dokumenti tal-approvazzjoni tat-tip u jispeċifika l-bażijiet għal deskrizzjoni l-karatteristiċi tal-magna, inklużi l-valuri tal-qawwa tal-magna u l-parametri relatati mal-qawwa.
(3)
In-numru tal-approvazzjoni tat-tip tal-KE maħruġ skont ir-Regolament (KE) Nru 692/2008 jinkludi karattri alfabetiċi (il-passi Euro 5 u Euro 6), li jindikaw il-valuri limitu tal-emissjonijiet u rekwiżiti OBD skont liema tkun ingħatat l-approvazzjoni. Kull pass, identifikat minn karattru alfabetiku, fih id-data tal-implimentazzjoni obbligatorja għaċ-ċertifikazzjoni ta’ tipi ġodda ta’ vetturi u għall-vetturi ġodda kollha, kif ukoll l-aħħar data ta’ reġistrazzjoni.
(4)
Il-manifatturi tal-vetturi jistgħu jitolbu approvazzjonijiet tat-tip tal-vetturi b’rekwiżiti aktar stretti qabel ma jsiru obbligatorji dawk ir-rekwiżiti. Il-passi l-ġodda Euro 6 se jippermettu ċ-ċertifikazzjoni ta’ vetturi b’livelli ta’ emissjonijiet aktar baxxi qabel ma jidħlu fis-seħħ dawk il-livelli tal-emissjonijiet.
(5)
Ir-Regolament (KE) Nru 595/2009 tal-Parlament Ewropew u tal-Kunsill tat-18 ta’ Ġunju 2009 dwar l-approvazzjoni tat-tip ta’ vetturi bil-mutur u magni rigward l-emissjonijiet minn vetturi heavy-duty (Euro VI) u dwar l-aċċess għal informazzjoni dwar it-tiswija u l-manutenzjoni tal-vetturi u li jemenda r-Regolament (KE) Nru 715/2007 u d-Direttiva 2007/46/KE (5), u li ħassar id-Direttiva tal-Kunsill 80/1269/KEE tas-16 ta' Diċembru 1980 dwar l-approssimazzjoni tal-liġijiet ta’ l-Istati Membri li jirrelataw għall-qawwa tal-magna ta’ vetturi bil-mutur b'effett mill-31 ta' Diċembru 2013. Għalhekk, huwa meħtieġ li jġorr fuq id-dispożizzjonijiet tad-Direttiva 80/1269/kee fir-Regolament (KE) Nru 715/2007.
(6)
Ir-Regolament (KE) Nru 692/2008 u r-Regolament (UE) Nru 582/2011 jispeċifikaw il-fjuwils ta' referenza li għandhom jintużaw mill-manifatturi tal-vetturi biex iwettqu t-testijiet tal-emissjonijiet skont ir-Regolament (KE) Nru 715/2007 u r-Regolament (KE) Nru 595/2009. Il-karatteristiċi tal-fjuwils ta' referenza jirriflettu l-karatteristiċi li kienu jintużaw l-iktar fis-suq fil-waqt li ġie adottat ir-Regolament (KE) Nru 692/2008. Madankollu, minħabba l-użu dejjem ikbar tal-bijofjuwils fis-suq f'dawn l-aħħar snin, l-ispeċifikazzjonijiet tal-fjuwils ta' referenza għandhom jiġu adottati biex jikkorrispondu għall-fjuwils disponibbli bħalissa u fil-futur prevedibbli fis-suq tal-Unjoni.
(7)
Il-fjuwils ta’ referenza fir-Regolament (KE) Nru 692/2008 u r-Regolament (UE) Nru 582/2011 jeħtieġ jiġu allinjati għall-armonizzazzjoni tal-proċeduri għall-vetturi ħfief u heavy-duty u, għaldaqstant, biex jonqsu l-ispejjeż marbuta mal-approvazzjoni tat-tip.
(8)
Id-Direttiva 2007/46/KE, ir-Regolament (KE) Nru 692/2008 u r-Regolament (UE) Nru 582/2011 għandhom għalhekk jiġu emendati kif meħtieġ.
(9)
Il-miżuri stipulati f’dan ir-Regolament huma skont l-opinjoni tal-Kumitat Tekniku - Vetturi bil-Mutur,
ADOTTAT DAN IR-REGOLAMENT:
Artikolu 1
Emendi lid-Direttiva 2007/46/KE
L-Annessi I, III, IV, IX u XI tad-Direttiva 2007/46/KE huma emendati skont l-Anness I ta' dan ir-Regolament.
Artikolu 2
Emendi lir-Regolament (KE) Nru 692/2008
Ir-Regolament (KE) Nru 692/2008 huwa emendat kif ġej:
(1)
Fl-Artikolu 2 għandhom jiżdiedu l-punti 37, 38, 39 u 40 li ġejjin:
“37.
‘qawwa netta’ tfisser il-qawwa miksuba fuq bank tat-test fit-tarf tal-krankxaft jew l-ekwivalenti tagħha fil-veloċità korrispondenti tal-magna jew tal-mutur bl-awżiljarji, ittestjati skont l-Anness XX (Kejl tal-qawwa netta tal-magna, il-qawwa netta u l-qawwa massima ta’ 30 minuta tas-sistema tat-trazzjoni elettrika), u stabbilita fil-kundizzjonijiet atmosferiċi ta’ referenza;
38.
‘qawwa netta massima’ tfisser il-valur massimu tal-qawwa netta mkejla meta l-magna tkun mgħobbija b’tagħbija sħiħa;
39.
‘qawwa massima ta’ 30 minuta’ tfisser il-qawwa massima netta ta’ sistema tat-trazzjoni elettrika b’vultaġġ DC kif stabbilit fil-paragrafu 5.3.2 tar-Regolament UNECE Nru 85 (6);
40.
‘cold start’ tfisser temperatura tal-likwidu li jkessaħ il-magna (jew temperatura ekwivalenti) fl-istartjar tal-magna daqs jew anqas minn 35 °C u anqas minn jew daqs 7 K ogħla mit-temperatura ambjentali (jekk disponibbli) fl-istartjar tal-magna”.
(2)
Fl-Artikolu 3, il-paragrafu 1 jinbidel b'dan li ġej:
“1. Sabiex jirċievi approvazzjoni tat-tip tal-KE rigward l-emissjonijiet u l-informazzjoni dwar it-tiswija u l-manutenzjoni tal-vettura, il-manifattur għandu juri li l-vetturi huma konformi mal-proċeduri tat-test speċifikati fl-Annessi III sa VIII, X sa XII, XIV, XVI u XX ta' dan ir-Regolament. Il-manifattur għandu jiżgura wkoll il-konformità mal-ispeċifikazzjonijiet tal-fjuwils ta’ referenza stabbiliti fl-Anness IX ta’ dan ir-Regolament.”.
(3)
Fl-Artikolu 6, il-paragrafu 1 jinbidel b'dan li ġej:
“1. Jekk il-kundizzjonijiet kollha relevanti jiġu sodisfatti, l-awtorità tal-approvazzjoni għandha tagħti approvazzjoni tat-tip tal-KE u toħroġ numru tal-approvazzjoni tat-tip skont is-sistema ta' numerazzjoni stabbilita fl-Anness VII tad-Direttiva 2007/46/KE.
Bla ħsara għad-dispożizzjonijiet tal-Anness VII tad-Direttiva 2007/46/KE, it-taqsima 3 tan-numru tal-approvazzjoni tat-tip għandha titfassal skont l-Appendiċi 6 tal-Anness I ta’ dan ir-Regolament.
L-awtorità tal-approvazzjoni ma għandhiex tagħti l-istess numru lil tip ieħor ta’ vettura.
Għat-tipi ta’ vetturi approvati għal-limiti tal-emissjonijiet Euro 5 mogħtija fit-Tabella 1 tal-Anness I tar-Regolament (KE) 715/2007, ir-rekwiżiti relevanti għandhom jitqiesu li ġew sodisfatti jekk il-kondizzjonijiet kollha li ġejjin ikunu sodisfatti:
(a)
ir-rekwiżiti tal-Artikolu 13 ġewsodisfatti;
(b)
il-vettura ġiet approvata skont ir-Regolamenti UN/ECE Nru 83, serje 06 ta’ emendi, Nru 85, Nru 101, is-serje 01 ta’ emendi u fil-każ ta’ vetturi tat-tqabbid bil-kompressjoni, in-Nru 24, il-Parti III, is-serje 03 ta’ emendi.
Fil-każ imsemmi fir-raba’ sottoparagrafu tal-Artikolu 14 għandhom japplikaw ukoll.”.
(4)
L-Annessi I, III, IV, IX, XI u XII huma emendati skont l-Anness II ta’ dan ir-Regolament.
(5)
Jiżdied l-Anness XX, li t-test tiegħu jinsab fl-Anness III ta' dan ir-Regolament.
Artikolu 3
Emendi lir-Regolament (UE) Nru 582/2011
L-Annessi VIII u IX tar-Regolament (UE) Nru 582/2011 huma emendati skont l-Anness IV ta' dan ir-Regolament.
Artikolu 4
Dispożizzjonijiet tranżizzjonali
1. Mill-1 ta’ Jannar 2015 il-manifatturi għandhom jipprovdu ċertifikati tal-konformità li jkunu skont dan ir-Regolament.
2. Għall-iskop ta’ konformità mal-Anness XX tar-Regolament (KE) Nru 692/2008, iċ-ċertifikati mogħtija permezz tal-wiri tal-konformità mad-Direttiva 80/1269/KEE u/jew ir-Regolament UNECE Nru 85 maħruġa qabel id-data tad-dħul fis-seħħ ta’ dan ir-Regolament għandhom jibqgħu validi sal-31 ta’ Awwissu 2018.
3. L-Anness IV ta' dan ir-Regolament għandu japplika mid-dati stipulati fir-ringiela C tat-Tabella 1 tal-Appendiċi 9 tal-Anness I tar-Regolament (UE) Nru 582/2011.
Artikolu 5
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta’ Frar 2014.

Labels: 7
8
14
20